Спарта је била важан грчки полис на Пелопонезу, који је у односу на друге грчке градове-државе био специфичан и по томе што је задржао монархијско државно уређење и након архајског периода. Био је специфичан и по томе што су тим полисом владала два краља истовремено, који су потицали из две различите династичке лозе. Према античкој традицији, ове две династије, Агијади и Еурипонтиди, потицале су од близанаца Еуристена и Прокла, који су били потомци Херакла, који је, према миту, освојио Пелопонез и Спарту две генерације након завршетка тројанскога рата. Премда постоје и спискови наводних спартанских краљева и из ранијег периода, нема никаквих доказа да су било какви краљеви постојали пре половине 6. века п. н. е.